5 E qai kacivi ira kece na Isireli o Mosese, e kaya vei ira: “Ni vakarorogo mada na Isireli ena ivakaro kei na lewa au kacivaka tiko vei kemuni nikua, moni vulica ni muria vinaka tale ga.2 E cakava o Jiova na noda Kalou e dua na veiyalayalati kei keda mai Orepi.+3 A sega ni cakava na veiyalayalati qo o Jiova kei ira na tukada, ia o keda ga, o keda kece na bula tiko nikua.4 E vosa sara ga vei kemuni e matamuni o Jiova mai na bukawaqa+ ena ulunivanua.5 Au a tu ena kemuni maliwa kei Jiova ena gauna+ oya meu vakarogoya vei kemuni na vosa i Jiova, ni oni a rere ena vuku ni bukawaqa qai sega ni cabeta na ulunivanua.+ E kaya o koya:6 “‘O yau o Jiova na nomu Kalou, au kauti iko tani mai na vanua o Ijipita, mai na vale ni veivakabobulataki.+7 Me kua ni dua tale na nomu kalou, o yau duadua ga.*+8 “‘Mo kua ni cakava e dua na nomu ivakatakarakara ceuti+ se dua na ka mai lomalagi e cake se na vuravura e ra, se na wai e ruku i vuravura.9 Kua ni cuva vei ira se qaravi ira,+ ni o yau o Jiova na nomu Kalou au vinakata meu qaravi duadua ga,+ au na tauca na kedra itotogi na tama vei ira na luvedra, me yacova na ikatolu ni itabatamata, kei na ikava ni itabatamata era cati au,+10 ia ena dei tiko ga na noqu loloma vei ira na vica vata na udolu na itabatamata era lomani au, ra qai muria na noqu ivakaro.11 “‘Kua ni vakayagataka vakaveitalia+ na yaca i Jiova na nomu Kalou, ni o Jiova ena totogitaki koya dina e vakayagataka vakaveitalia+ na yacana.12 “‘Mo vakatabuya na Siga ni Vakacecegu, me vaka e vakaroti iko+ kina o Jiova na nomu Kalou.13 Mo cakacaka qai cakava kece nomu ogaoga ena ono na siga,+14 ia na ikavitu ni siga e siga ni vakacecegu vei Jiova na nomu Kalou.+ Mo kua ni cakava e dua na cakacaka,+ o iko, se na luvemu tagane se yalewa, se na nomu tagane bobula se yalewa bobula, se na nomu bulumakau tagane, se na asa, se dua na nomu manumanu, se na nomu vulagi e loma ni nomu koro,*+ me cegu kina na nomu tagane bobula kei na nomu yalewa bobula me vakataki iko ga.+15 Nanuma tiko ni o bobula tu mai na vanua o Ijipita, qai kauti iko laivi mai kea o Jiova na nomu Kalou ena ligana qaqa kei na liga sa dodo tu.+ Oya na vuna e vakaroti iko kina o Jiova na nomu Kalou mo vakatabuya na Siga ni Vakacecegu.16 “‘Rokova na tamamu kei na tinamu,+ me vaka e vakaroti iko kina o Jiova na nomu Kalou, me dede kina na nomu bula, mo tikovinaka* kina ena vanua ena solia vei iko o Jiova na nomu Kalou.+17 “‘Mo kua ni laba.+18 “‘Mo kua tale ga ni veibutakoci.+19 “‘Mo kua tale ga ni butako.+20 “‘Mo kua tale ga ni lasutaka na kena itukutuku na kainomu+ ni o lai vakadinadina.21 “‘Mo kua tale ga ni domona na watina+ na kainomu. Mo kua tale ga ni vinakata na nona vale na kainomu se nona tikiniqele se nona tagane bobula se nona yalewa bobula se nona bulumakau tagane se nona asa se dua tale na ka e taukena na kainomu.’+22 “Qo na ivakaro* kece e tukuna o Jiova ina nomuni ivavakoso taucoko mai na bukawaqa ena ulunivanua, ena o kei na butobuto loaloa,+ ena domolevu, e sega ni vakuria tale, oti e vola sara o koya ena rua na vatu raraba qai solia vei au.+23 “Ia ni oni rogoca ga na domo mai na butobuto, ni se kama tiko ena bukawaqa+ na ulunivanua, era torovi au sara mai o ira kece na iliuliu ni nomuni yavusa kei ira na qase.24 Oni qai kaya, ‘Sa vakaraitaka vei keda eke o Jiova na noda Kalou na nona lagilagi kei na nona cecere, eda sa rogoca tale ga na domona mai na bukawaqa.+ Eda sa raica nikua ni rawa vua na Kalou me vosa vua na tamata qai bula tiko ga.+25 Ia na cava me keimami mate kina? Ni rawa ni yameci keimami na bukawaqa vakaitamera qo. Ke keimami rogoca tiko ga na domo i Jiova na noda Kalou, keimami na mate sara ga.26 O cei vei ira kece na tamata sa bau rogoca na domo ni Kalou bula ni vosa tiko mai na bukawaqa me vakataki keimami, me qai bula tiko ga?27 O iko ga mo toro voleka yani mo rogoca na ka kece ena tukuna o Jiova na noda Kalou, o iko ga mo qai tukuna vei keimami na ka kece e kaya vei iko o Jiova na noda Kalou, keimami na rogoca qai cakava.’+28 “E rogoca o Jiova na vosa oni tukuna vei au, qai kaya vei au o Jiova, ‘Au sa rogoca na vosa era tukuna vei iko na tamata qo. E vinaka+ na ka kece era tukuna.29 Ke dau tu mada ga vei ira na uto e vinakata me rerevaki au,+ me muria tale ga na noqu ivakaro+ kece, ena lako vinaka vei ira kei na luvedra me tawamudu!+30 Lai tukuna vei ira: “Ni lesu ina nomuni valelaca.”31 Ia o iko mo tiko kei au eke, meu tukuna vei iko na ivakaro kece, na lawa, kei na lewa mo vakavulici ira kina, mera na muria ena vanua au sa solia vei ira mera lai taukena.’32 Moni qarauna vinaka moni cakava na ka me vaka e vakaroti kemuni+ kina o Jiova na nomuni Kalou. Moni kua ni gole ina imatau se na imawi.+33 Moni muria na sala kece e vakaroti kemuni+ kina o Jiova na nomuni Kalou, moni bula tiko, moni tikovinaka, me dede tale ga kina na nomuni siga ena vanua oni na taukena.+
iVakamacala e ra
^ Se “meu beci kina.” Ipe., “me duatani e mataqu.”
fij_Latn fij_Latn fij_Latn